b'\n_START_ARTICLE_\nRam\xc3\xb3n Berenguer III\n_START_PARAGRAPH_\nRam\xc3\xb3n Berenguer III oli Barcelonan kreivi vuosina 1097\xe2\x80\x931131 is\xc3\xa4ns\xc3\xa4 Ram\xc3\xb3n Berenguer II:n j\xc3\xa4lkeen._NEWLINE_Ram\xc3\xb3n uloitti valtansa Valenciaan  peri Besal\xc3\xban kreivikunnan vuonna 1111 ja Cerdanyan 1117 sek\xc3\xa4 vahvisti otettaan Pyreneiden pohjoispuoleiseen Provenceen naimalla 1112 Doucen, Provencen perij\xc3\xa4tt\xc3\xa4ren. Katalonia ja Provancea yhdisti kieli, runous ja trubaduuritaide. Kreivi my\xc3\xb6s aloitti Katalonian eli Barcelonan muuttamisen merivallaksi l\xc3\xa4hett\xc3\xa4m\xc3\xa4ll\xc3\xa4 pisalaisten kanssa laivoja 1114 Mallorcalle ja Ibizaan. Vastustaakseen Barcelonan merivallan voimistumista Almoravidit hy\xc3\xb6kk\xc3\xa4siv\xc3\xa4t Barcelonaan, mutta kaupungin puolustajien onnistui torjua hy\xc3\xb6kk\xc3\xa4ys. Seuraavana vuonna Ram\xc3\xb3n palasi purjehdukseltaan 1115 ja pian saaret joutuivat j\xc3\xa4lleen muslimien k\xc3\xa4siin. Vuonna 1116 Ram\xc3\xb3n purjehti Roomaan suostuttelemaan paavi Paschalis II:ta julistamaan ristiretken Espanjaan, mutta matka osoittautui tuloksettomaksi._NEWLINE_Kuollessaan Ram\xc3\xb3n Berenguer III jakoi valtakuntansa kahden poikansa kesken: Ram\xc3\xb3n Berenguer IV sai Barcelonan, Gironan, Vichin, Besal\xc3\xban ja Cerdanyan kreivikunnat ja Berenguer Ram\xc3\xb3n peri Provencen. N\xc3\xa4in Provencen ja Katalonian liitto purkautui.'